Aggersundbroens brodæk skal udskiftes, og det kommer til at ske fra slutningen af april. Vejdirektoratet vurderer, at arbejdet vil tage mellem tre og fire måneder at udføre. Det er meningen, at Aggersundbroens belægning og fugtisolering skal brydes op og udskiftes. Derved sikres holdbarheden af broens betondæk i de kommende årtier. Broarbejdet vil medføre en række gener for bilisterne. Broen vil være åben i hele arbejdsperioden, men der vil være perioder med smallere vejbaner og nedsat hastighed. Der vil desuden være lysregulering ved broen, og på nogle tidspunkter vil Aggersundbroen være spærret for trafik om natten.

Opsummering:
Vejdirektoratet indleder i slutningen af april et større reparationsarbejde af brodækket på Aggersundbroen, som skal sikre broens holdbarhed.